Rune Slagstad

Rune Slagstad (født 1945) er en norsk intellektuell, sosiolog, idéhistoriker og rettsteoretiker. Han har vært medredaktør av PaxLeksikon, som han også var initiativtager til, og tidsskriftet Kontrast, og ansvarlig redaktør for Nytt Norsk Tidsskrift 1984–2009. Fra 2006 til 2013 var han professor ved Senter for profesjonsstudier ved Høgskolen i Oslo og Akershus. Slagstad har blant annet gitt ut De nasjonale strateger fra 1998, Rettens ironi og den idéhistoriske studien (Sporten) fra 2008.

 Bakgrunn 
Slagstad har røtter fra gården Slagstad på østsiden/nordsiden av Gloppefjorden (mellom Sandane og Anda) i Gloppen kommune. Faren flyttet fra Nordfjord og slo seg ned i Bergen. Rune Slagstads mor kom fra Tromsø. Han er født i Bergen og vokste opp i Fana kommune (senere del av Bergen). Han gikk på Katedralskolen i Bergen. Slagstad flyttet til Oslo og er gift med advokat Anine Kierulf.

 Virke 
Han tok magistergraden i sosiologi 1975 og ble dr.philos. i 1986 med avhandlingen Rett og politikk – et liberalt tema med variasjoner. Slagstad var forlagsredaktør i Pax Forlag 1971 til 1978 og medredaktør av PaxLeksikon fra 1978 til 1981. Fra 1987 til 1999 var han redaktør for den til slutt 42-binds sakprosaserien Det blå bibliotek, som ble utgitt av Universitetsforlaget.

Han har vært tilknyttet Institutt for samfunnsforskning fra 1989, der han var forskningsleder innenfor Norges forskningsråds program «Ledelse, Organisasjon, Styring» (LOS). I denne perioden hadde han også bistillinger som professor ved Universitetet i Oslo (rettsteori, statsvitenskap og teologi). Ett resultat av LOS-arbeidet var verket De nasjonale strateger, en nyfortolkning av det norske moderniseringsprosjekt siden 1800-tallet. I 2008, på dagen 10 år etter lanseringen av De nasjonale strateger, lanserte han boken han selv kaller en oppfølger; (Sporten): en idéhistorisk studie.Høgskolen i Oslo: Ungdomsopprøret som virket (21. november 2008) I 2010 var Slagstad redaktør for festskriftet, Elster og sirenenes sang utgitt på Pax Forlag, utgitt til Jon Elsters 70-årsdag. I 2012 kom boken Spadestikk, betegnet som «en slags intellektuell selvbiografi».Morgenbladet: Graving i spadestikket (20. september 2012)

Slagstad ble i 2006 ansatt ved kallelse som professor i profesjonenes teori og historie ved Senter for profesjonsstudier ved Høgskolen i Oslo (HiO). Han er den første som er ansatt i en full professorstilling ved kallelse ved HiO. Slagstad var i mange år tilknyttet Institutt for samfunnsforskning.

Han er medlem av Det Norske Akademi for Språk og Litteratur, styremedlem i Fondet for dansk-norsk samarbeid (1998–) og medlem av Det Norske Videnskaps-Akademi (2002–). Han har tidligere vært nestleder i Sosialistisk Venstreparti og styremedlem i Morgenbladet (2003–2009). Rune Slagstad fikk Neshornet, Klassekampens kulturpris, for 2013.

 Bibliografi  

 2021 Mine dannelsesagenter - En politisk idéhistorie,  
 2019 Spillet om Ullevål sykehus - et doldisbyråkratisk lærestykke, Pax, 
 2019 Carl Schmitt - Et antiliberalt tema med variasjoner, Pax, 
 2019 Hannah Arendt - Politikk i dystre tider, Pax, 
 2018 Da fjellet ble dannet, Dreyer, 
 2017 Banens beste, Pax,  
 2017 Lærdom som lidenskap, Fagbokforlaget, 
 2015 Tilløp til offentlighet, Pax/Manifest, ISBN 978-82-530-3789-9
 2012 Spadestikk Fagbokforlaget, ISBN 978-82-450-1287-3
 2010 Elster og sirenenes sang Pax Forlag, ISBN 9788253032733
 2008 (Sporten): en idéhistorisk studie Pax forlag, ISBN 978-82-530-3095-1
 2005 Utvalgte polemikker samling av publiserte debattinnlegg og artikler, med illustrasjoner av Finn Graff. ISBN 82-530-2793-1
 2001 Rettens ironi liberal rettsteori, bl.a. med nyutgivelse av doktorgrad fra 1987 Pax forlag, ISBN 82-530-2337-5
 2000 Kunnskapens hus. Fra Hansteen til Hanseid Pax forlag, ISBN 82-530-2234-4 (ny og utvidet utgave 2006 ISBN 978-82-530-2920-7)
 1998 De nasjonale strateger ISBN 82-530-2024-4 (2. utgave 2001 ISBN 82-530-2336-7)
 1988 Constitutionalism and democracy redigert sammen med Jon Elster ISBN 0-521-34530-8
 1987 Rett og politikk: et liberalt tema med variasjoner Doktorgradsavhandling fra Universitetet i Oslo
 1980 Positivisme og vitenskapsteori: et essay om den norske positivismestriden Universitetsforlaget. Oslo. (Tidligere utgitt som innledningskapitel i Positivisme, dialektikk, materialisme (1976)) ISBN 82-00-01966-7
 1976 Positivisme, dialektikk, materialisme (redaktør)

 Litteratur 
 Svein Sundbø: Rune Slagstad – en kronologisk bibliografi over forfatterskapet 1962-2005. – Oslo: Nasjonalbibliotekets bibliografier, nr. 9 2005. – 64 s. Bibliografien har også et biografisk forord.

 Referanser  

 Eksterne lenker  
 Cathrine Holst i morgenbladet.no Slagstads motiver 29.11.2012 
 Francis Sejersted om Rune Slagstad i Store norske leksikon



Kategori:Norske sosiologiprofessorer
Kategori:Rettsfilosofer
Kategori:Norske filosofer
Kategori:Personer tilknyttet Institutt for samfunnsforskning
Kategori:Professorer ved Oslomet – storbyuniversitetet
Kategori:Norske sakprosaforfattere
Kategori:Medlemmer av Det Norske Akademi
Kategori:Medlemmer av Det Norske Videnskaps-Akademi
Kategori:Personer fra Bergen kommune